b'\n_START_ARTICLE_\nToxoplasma gondii\n_START_SECTION_\nZgodovina\n_START_PARAGRAPH_\nParazit sta prva opisala Charles Nicolle in Louis Manceaux leta 1908 v glodavcih vrste Ctenodactylus gundi v Tuniziji. Leta 1923 je \xc4\x8de\xc5\xa1ki oftalmolog Jank\xc5\xaf povezal toksoplazmozo s \xc4\x8dlovekom, potem ko je odkril parazita v mre\xc5\xbenici umrlega otroka. Leta 1939 je bil prvi\xc4\x8d dokazan teratogeni u\xc4\x8dinek mikroba zaradi odkritja neposredne povezave med prirojeno (kongenitalno) toksoplazmozo in toksoplazemskim encefalitisom (vnetje mo\xc5\xbeganov) kot posledico te bolezni. V Sloveniji je bil prvi primer toksoplazmoze pri otroku opisan leta 1953.\n_START_SECTION_\nEpidemiologija\n_START_PARAGRAPH_\nT. gondii je raz\xc5\xa1irjena po vsem svetu, tako pri mesojedih in rastlinojedih \xc5\xbeivalih kot tudi pri \xc4\x8dloveku. Preku\xc5\xbeenost s parazitom je bila nekdaj nasplo\xc5\xa1no ve\xc4\x8dja kot je v dana\xc5\xa1njem \xc4\x8dasu: tako je bilo npr. v epidemiolo\xc5\xa1ki raziskavi leta 1982 ugotovljeno, da so se protitelesa nahajala v 50-60\xc2\xa0% populacij ljudi v Srednji Evropi, starih od 30-40 let, podobno pa je veljalo tudi za \xc5\xbeenske v rodnem obdobju. Do dana\xc5\xa1njega \xc4\x8dasa je preku\xc5\xbeenost \xc5\xbeensk znatno padla, po vsej verjetnosti zaradi ve\xc4\x8dje osve\xc5\xa1\xc4\x8denosti in izbolj\xc5\xa1ave higienskih razmer. Preku\xc5\xbeenost je ve\xc4\x8dja v Franciji, manj\xc5\xa1a pa v dr\xc5\xbeavah, kot sta Norve\xc5\xa1ka in Finska. Oku\xc5\xbebe so navadno pogostej\xc5\xa1e v toplej\xc5\xa1ih ni\xc5\xbeinskih in vla\xc5\xbenej\xc5\xa1ih obmo\xc4\x8djih, manj pogoste pa so v mrzlih gorskih in suhih predelih. V Sloveniji je \xc5\xa1tevilo prvih oku\xc5\xbeb z zajedavcem med nose\xc4\x8dnostjo v regijah z nizkim tveganjem, kot je Primorska kot tudi v regijah z visokim tveganjem, kot je Osrednjeslovenska regija, je enako._NEWLINE_Glede na to, da potrebuje povzro\xc4\x8ditelj za popoln razvoj ma\xc4\x8dko, bo verjetnost za oku\xc5\xbebo ve\xc4\x8dja tam, kjer je prisotnih veliko ma\xc4\x8dk, kot je npr. Kostarika, prav tako pa je verjetnost ve\xc4\x8dja v de\xc5\xbeelah, kjer se u\xc5\xbeiva ve\xc4\x8d surovega ali ne dovolj prekuhanega mesa, kot so Francija, Nem\xc4\x8dija in Slovenija.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nParazit lahko nastopa v treh oblikah, in sicer v vegetativni obliki oz. kot trofozoit, tkivna cista in oocista._NEWLINE_Za popolni razvoj potrebuje ma\xc4\x8dko. Le-ta se lahko oku\xc5\xbei preko zau\xc5\xbeitja mesa manj\xc5\xa1ih glodavcev in pti\xc4\x8dev ali z neprekuhanim mesom, ki vsebuje tkivne ciste. V \xc4\x8drevesju ma\xc4\x8dke se parazit razmno\xc5\xbeuje nespolno z endodiogenijo (znotraj materine celice nastane dve h\xc4\x8derinski celici) in shizogonijo (delitev na dvoje) ter spolno z gametogonijo. Pri nespolnem razmno\xc5\xbeevanju nastanejo t. i. shizonti, nato pa iz nekaterih nastanejo \xc5\xbeenske in mo\xc5\xa1ke gamete. Po zdru\xc5\xbeitvi gamet nastanejo oociste, ki so dolge od 11-14 \xce\xbcm in \xc5\xa1iroke 9-11 \xce\xbcm. V zunanjem okolju s primerno temperaturo in vlago dozorijo (sporulirajo) v 3 do 5 dneh: vsaka oocista vsebuje dve sporociti, vsaka sporocita pa po 4 sporozoite._NEWLINE_\xc4\x8clovek, ki je vmesni gostitelj, se oku\xc5\xbei z oocistami (pa tudi s tkivnimi cistami zau\xc5\xbeitja neprekuhanega mesa), iz katerih se razvijejo trofozoiti, imenovani tudi tahioziti (gr. tahos - hiter). Tahioziti so hitro dele\xc4\x8di se paraziti polmese\xc4\x8daste oblike, dolgi od 4-6 \xce\xbcm in \xc5\xa1iroki od 2-3 \xce\xbcm. Sprednji del je zaobljen, v katerem se nahaja splet fibril (niti), ki verjetno sodelujejo pri gibanju in vstopu v gostiteljsko celico._NEWLINE_Zaradi neznanih dejavnikov (verjetno tudi zaradi imunskega odziva gostitelja) lahko pride do tvorbe tkivnih cist kjerkoli v telesu, v \xc4\x8dasu 7-10 dni po sistemski oku\xc5\xbebi s tahioziti. Slednje so velike okoli 50-100 \xce\xbcm in vsebujejo ve\xc4\x8d sto bradiozitov (gr. brados - po\xc4\x8dasen), ki so tanj\xc5\xa1i, manj\xc5\xa1i in se po\xc4\x8dasneje delijo. Paraziti se lahko v taki obliki nahajo v gostitelju vso \xc5\xbeivljenje brez povzro\xc4\x8danja \xc5\xa1kode. Kljub temu pa lahko ciste po\xc4\x8dijo zaradi razli\xc4\x8dnih dejavnikov, kot je zmanj\xc5\xa1anje odpornosti kot posledica obsevanja, zdravil in drugih boleznih, pri \xc4\x8demer spro\xc5\xa1\xc4\x8deni paraziti povzro\xc4\x8dijo ponoven izbruh bolezni.\n_START_SECTION_\nPridobljena toksoplazmoza\n_START_PARAGRAPH_\nTovrstna oku\xc5\xbeba navadno ne povzro\xc4\x8da akutne bolezni, temve\xc4\x8d le blago obliko, ki je navadno brez bolezenskih znakov, tj. v latentni obliki. Kljub temu se pri nekaterih v \xc4\x8dasu 1 do 3 tednov inkubacijske dobe lahko razvije bolezen, podobna infekcijski mononukleozi, z vro\xc4\x8dino, glavobolom, bole\xc4\x8dinami mi\xc5\xa1ic, utrujenostjo in predvsem z vnetjem bezgavk (limfadenopatija), ki se navzven ka\xc5\xbee s pove\xc4\x8danimi bezgavkami, predvsem na predelu vratu. Bolezen traja razli\xc4\x8dno dolgo, v povpre\xc4\x8dju od 3-18 mesecev._NEWLINE_Te\xc5\xbeja oblika se pri odraslih lahko pojavi zaradi laboratorijske oku\xc5\xbebe, oslabele imunosti kot posledica nekaterih bolezni (npr. Hodgkinova bolezen, levkemija, limfosarkom, AIDS) ali uporabe imunosupresivov, presaditve (transplantacije) oku\xc5\xbeenega organa in transfuzije oku\xc5\xbeene krvi. V pribli\xc5\xbeno 50\xc2\xa0% je prizadeto osrednje \xc5\xbeiv\xc4\x8devje, kar se ka\xc5\xbee kot glavobol, zmedenost, ataksija (motena usklajenost mi\xc5\xa1i\xc4\x8dnih gibov) in kr\xc4\x8di, nazadnje pa lahko nastopi tudi smrt.\n_START_SECTION_\nPrirojena toksoplazmoza\n_START_PARAGRAPH_\nOku\xc5\xbeba nose\xc4\x8dnice ali njenega ploda povzro\xc4\x8da manj pogosto, vendar huj\xc5\xa1o prirojeno toksoplazmozo. Le-ta nastopi praviloma samo takrat, ko se nose\xc4\x8dnica prvi\xc4\x8d oku\xc5\xbei med nose\xc4\x8dnostjo in paraziti dose\xc5\xbeejo plod preko njenega krvnega obtoka. Plodu \xc5\xbeenske, ki je bila oku\xc5\xbeena \xc5\xbee pred zanositvijo, paraziti niso nevarni zaradi \xc5\xbee nastalih protiteles, prav tako pa \xc5\xbeenska, ki je rodila otroka s tovrstnim obolenjem, rodi naslednjega otroka zdravega._NEWLINE_Posledica prirojene toksoplazmoze se na plodu ka\xc5\xbeejo predvsem kot po\xc5\xa1kodbe na o\xc4\x8deh in mo\xc5\xbeganih, kot so horioretinitis (vnetje mre\xc5\xbenice in horoidee), hidrocefalus oz. vodenoglavost, mikrocefalija (nenormalna majhnost glave), psihomotori\xc4\x8dne zapoznelosti in zaapnitve mo\xc5\xbeganov, pri novorojen\xc4\x8dku pa se lahko poka\xc5\xbeejo \xc5\xa1e hepatosplenomegalija (pove\xc4\x8dana jetra in vranica), plju\xc4\x8dnica oz. pnevmonija, izpu\xc5\xa1\xc4\x8daji, anemija oz. slabokrvnost, zlatenica in kr\xc4\x8di. V okoli 70\xc2\xa0% se \xc5\xbeenskam, ki so bile oku\xc5\xbeene v zadnjem tromese\xc4\x8dju nose\xc4\x8dnosti, rodijo navidez zdravi otroci, bolezenski znaki pa se pojavijoi pozneje; to imenujemo asimptomatska ali subklini\xc4\x8dna toksoplazma.\n_START_SECTION_\nDiagnoza in zdravljenje\n_START_PARAGRAPH_\nOku\xc5\xbebo s T. gondii se lahko diagnosticira preko mikroskopskega pregleda biopsijskega vzorca (razmaza), narejenih iz tkiv potencialno oku\xc5\xbeenih organov, kot so mo\xc5\xbegani, kostni mozeg, bezgavke in posteljica, ali iz telesnih teko\xc4\x8din, tj. krvi in likvorja. Lahko se izvede tudi serolo\xc5\xa1ke preiskave za protitelesa IgM in IgG (specifi\xc4\x8dno Sabin-Feldmanov test), neposredni in posredni imunofluorescen\xc4\x8dni test (IFT) ter ELISA, ali pa ko\xc5\xbeni test._NEWLINE_Naju\xc4\x8dinkovitej\xc5\xa1e zdravilo je kombinacija pirimetamina in sulfonamidov, kot je sulfadiazin. Glede na to, da pirimetamin deluje \xc5\xa1kodljivo na kostni mozeg, je potrebno med zdravljenjem nadzirati krvno sliko obolelega in mu dajati pripravke s folinsko kislino. U\xc4\x8dinkoviti so tudi spiramicin, rovamicin in klindamicin, pa tudi kortikosteroidi zaradi protivnetnega delovanja. Omenjena zdravila sicer delujejo samo na proste oblike parazita in ne na tkivne ciste.\n_START_SECTION_\nPreventiva\n_START_PARAGRAPH_\nPri preventivi je pomembna predvsem higiena, saj se \xc4\x8dlovek najpogosteje oku\xc5\xbei preko neprekuhanega mesa ali vode, onesna\xc5\xbeene z oocistami, ki izvirajo iz ma\xc4\x8djih iztrebkov. Glede na to, da ma\xc4\x8dke slednje navadno zakopljejo, lahko oociste pre\xc5\xbeivijo ve\xc4\x8d mesecev ali celo ve\xc4\x8d let._NEWLINE_Odporne so proti blagimi kislinam in lugom ter proti obi\xc4\x8dajnim razku\xc5\xbeilom, po drugi strani pa jih uni\xc4\x8dijo \xc5\xbee navadni gospodinjski postopki, kot so kuhanje, pe\xc4\x8denje, soljenje in dimljenje._NEWLINE_Za nose\xc4\x8dnice je priporo\xc4\x8dljivo, da se izogibajo stiku z ma\xc4\x8dkami in zemljo oz. vodo, ki je potencialno onesna\xc5\xbeena. Sicer pa je pregledovanje nose\xc4\x8dnic na toksoplazmozo v Sloveniji in Avstriji predpisano z zakonom.'